google/wiki40b huggingface dataset:
אלכס קושניר

ביוגרפיה

נולד בדרוהוביץ' שבאוקראינה. בשנת 1992 עלה לישראל עם אמו לעיר אשקלון.
התגייס לצה"ל כלוחם בחטיבת גבעתי. בתפקידו האחרון כיהן כמפקד פלוגה בחטיבה. משרת במילואים בדרגת סרן.
עם שחרורו מצה"ל התגייס לשירות הביטחון הכללי ומילא מגוון תפקידי שטח.
קושניר בוגר תואר ראשון בכלכלה באוניברסיטה העברית ותואר שני במנהל עסקים עם התמחות במימון מהקריה האקדמית אונו.
קושניר מילא תפקידי ניהול בסקטורים מגוונים כגון אנרגיה, קמעונאות ומימון. כיהן כנציג של ארגון JDC בבלרוס.
בשנת 2015, לקראת הבחירות לכנסת ה-20 הוצב קושניר במקום ה-17 ברשימת ישראל ביתנו.
ביולי 2016 מונה קושניר לתפקיד מנכ"ל משרד העלייה והקליטה בראשות השרה סופה לנדבר ממפלגת ישראל ביתנו.
בשנים 2016–2017 כיהן קושניר כראש נתיב במקביל לתפקידו כמנכ"ל משרד העלייה והקליטה. תפקיד בו כיהן עד לשנת 2019.
בפברואר 2019 הוצב במקום השביעי לרשימת ישראל ביתנו לקראת הבחירות לכנסת ה-21, ובאותו מקום גם ברשימה לכנסת ה-22, אז נבחר לכנסת היות שמפלגתו זכתה ב-8 מושבים.
נשוי לאלונה קושניר ואב לילדה, מתגורר באשקלון.
מייקל (הצגה)

מייקל היא הצגה ישראלית שנכתבה ומבוצעת על ידי "אנסמבל מייקל". היא הועלתה לראשונה בשנת 2007 כעבודת הסיום של אבי דנגור בבית הספר לתיאטרון חזותי בירושלים, זכתה בפרס ראש עיריית ירושלים והוצגה בהצלחה בביאנלה לאמנות בהרצליה ובפסטיבל א-ז'אנר בתל אביב. בחודש מאי 2009 הצטרפה לרפרטואר ההצגות של תיאטרון תמונע, ובמאי 2010 זכתה בשלושה פרסים בטקס פרסי הפרינג' הישראלי קיפוד הזהב, ביניהם פרס ההצגה הטובה ביותר לשנת 2009.
ב-2018 ההצגה עובדה לסדרת הטלוויזיה "מייקל" שעלתה ב-8 בספטמבר 2018 בערוץ yes Comedy.

העלילה

ההצגה, המוגדרת על ידי יוצריה "קומדיה טראגית לחמישה משתתפים ומזרן", נולדה בתהליך ממושך של אימפרוביזציות וניסיונות תיאטרליים. עלילת ההצגה מתארת את טקס הזיכרון השנתי שעורכת משפחת ברוש לבנם מייקל. במהלך הטקס מנסים בני המשפחה, דובי, רבקה ויסמין ברוש, יחד עם המלווה המוזיקלי פלג ושאר אורחי הטקס, לקיים אירוע מכובד שיציג את המשפחה באור תקני ונורמטיבי. אלא שבמהלך הערב מאמצי ההדחקה נכשלים והטקס מאבד שליטה.

תגובות

בנוסף לפרס ראש עיריית ירושלים, זכתה ההצגה בתמיכת מפעל הפיס לשנת 2009 ובשלושה פרסי "קיפוד הזהב" בקטגוריות הצגת השנה, במאי השנה ומבצע השנה. כמו כן זכתה ההצגה לתגובות נלהבות מצד הקהל והעיתונות. הסגנון התיאטרלי, היוצר טשטוש מכוון בגבולות שבין מציאות לבדיה ובין הומור לכאב, הוגדר במגזין "טיים אאוט" כ:
"מטלטל ורווי הפתעות... הקהל, שותף פסיבי שמתפקד על תקן קהל המקורבים, מעומת עם סיטואציות שבהן הצחוק מעורבב בצער והאותנטי משיק למלאכותי ולגרוטסקי"

ד"ר דפנה בן שאול מהחוג ללימודי תיאטרון באוניברסיטה העברית כתבה על ההצגה: 
"אבי דנגור, יחד עם יתר המשתתפים ואנשי הצוות, יצר מופע איכותי, אירוע חם וחכם, שמצליח לגעת ולעניין הרבה מעבר לצחוק. הטקס דה-לה-שמעטה הופך את פיסת החלל לחדר שבו התאספנו ביחד לזכור את מייקל. זה המרחב שבו מתקיימת, בצלילות מזעזעת, הערבובייה הלאומית-משפחתית של הישראליות... אחרי שגדעון הביא את המיחם וכולנו התאספנו כדי לזכור, התברר לנו יותר ויותר, הרוסים מכאב ומצחוק, שמייקל הוא אנחנו"

הדמויות שמעבר להצגה

במקביל לחייהן על הבמה, מנהלות הדמויות שגרה עצמאית חוץ-תיאטרלית. כך למשל, נוהגים חברי האנסמבל להסתובב ברחובות תל אביב כבני משפחת ברוש, חמושים בפאות ובמשקפיים, ולזרוע דרמה והומור בסביבה המציאותית. בנוסף, מנהלת המשפחה דף פייסבוק פעיל, ומעלה אליו סרטונים הומוריסטיים מההווי המשפחתי.
"אנסמבל מייקל" כולל את הבמאי איתי ויזר, השחקנים היוצרים אבי דנגור, הילה גולדנברג, מיטל רז, נטליה פאוסט ונדב הולנדר, המפיקה יעל בר און והתאורנית קרן דמבינסקי. המוזיקה המקורית נכתבה על ידי נדב הולנדר. בתהליך העבודה השתתפו גם נועה מלמד ועדילי ליברמן. בשנת 2012 הצטרף הקומיקאי והשחקן אסי כהן לאנסמבל. גם ליאת הר לב הופיעה עמם.
משאבת השרירים

משאבת השרירים או משאבת השרירים הוורידית מתארת מנגנון הפועל להזרמת דם מרקמות הגוף ללב, המבוסס על מערכת שסתומים בוורידים ועל כיווצם של שרירי שלד. למשאבת השרירים חלק חשוב ביצירת החזר ורידי (כמות הדם המגיעה לעליה הימנית) ללב שתפוקתו תלויה בו.

החזר ורידי ולחץ הידרוסטטי בוורידים

כיווצי החדר השמאלי של לב האדם מזרימים דם דרך העורקים לרקמות. תפוקת הלב, קרי כמות הדם שהוא מזרים ביחידת זמן, תלויה בכמות הדם המגיעה לעליה הימנית של הלב באותה יחידת זמן. כמות הדם המגיעה לעליה הימנית מכונה ההחזר הורידי.
מרבית הלחץ שיוצר הלב בעורקים אובד לאורכם ולאורך הנימים, כך ששאריתו המגיעה לוורידים אין בכוחה להניע את הדם בחזרה ללב. בעיה גדולה במיוחד קיימת בוורידי הגפיים התחתונות, שמשקל עמודת הנוזל המופעל עליהם (מפאת הפרש הגבהים בין הלב לכפות הרגליים בזמן עמידה) יכול ליצור לחץ הידרוסטטי של 90 מילימטר כספית.

מנגנון משאבת השרירים

לאורך הוורידים בגוף, ממוקמים שסתומים חד כיווניים המאפשרים תנועת דם לכיוון הלב בלבד. חלק מהוורידים עצמם, הוורידים העמוקים, נעים לאורכם של שרירי שלד. כאשר שרירי השלד מתכווצים, נסחט הדם מתוך הוורידים העמוקים ונע לכיוון היחידי שמאפשרים לו השסתומים, דהיינו לכיוון הלב. בדרך זו, פעולות יומיומיות כגון הליכה, ריצה ואף כיווצים קלים של שרירי היציבה של הרגליים, מספקות את הכוח המניע את הדם מהגפיים התחתונות (ומיתר רקמות הגוף) בחזרה ללב כנגד הלחץ ההידרוסטטי.
פעולה רציפה של משאבת השרירים, תפחית את הלחץ בוורידי הרגליים ל-25 מילימטר כספית ואף לפחות מזה. בעוד שאי הפעלתה של משאבת השרירים ולו לפרק זמן קצר כדי מחצית דקה, תאפשר ללחץ ההידרוסטטי להעלות את הלחץ בוורידים ל-90 מילימטר כספית.

תת-תפקוד של משאבת השרירים

פעולתה התקינה של משאבת השרירים תלויה בתפקודם של שסתומי הוורידים. הללו עלולים להפסיק לתפקד אם הלחץ הורידי גבוה מדי לאורך זמן. לחץ ורידי גבוה, הנוצר בעת הריון, באנשים העומדים זמן ממושך או באנשים הנמנעים מלכווץ את שרירי הרגליים (למשל אנשים עם גפה תחתונה מגובסת), גורם להתרחבות של הוורידים ולאי ספיקה של השסתומים. הללו חסרים את היכולת להתאים עצמם לרוחב החדש של הוורידים.
עם אובדן התפקוד של משאבת השרירים, גדל עוד יותר הלחץ הוורידי בגפיים התחתונות ונוצרות דליות ורידים ובצקות.
הטיפול הפשוט ביותר במקרה של תת-תפקוד של משאבת השרירים, הוא הרמת הרגליים לגובה הלב. גם הפעלת שרירי הרגליים במצבי סיכון, יכולה להפחית את הלחץ הורידי ברגליים ולמנוע את התרחבות הוורידים.
יחסי זמביה–ישראל

היסטוריה

נשיאה הראשון של זמביה, קנת קאונדה, כונן יחסים דיפלומטיים עם ישראל בשנת 1964 לאחר שזמביה זכתה בעצמאות. בשנת 1973 זמביה ניתקה את יחסיה עם ישראל (כפי שעשו רוב מדינות אפריקה, לפי החלטת ארגון אחדות אפריקה) בעקבות מלחמת יום כיפור.
היחסים בין המדינות חודשו ב-1991 ומאז זמביה וישראל מקיימות קשר דיפלומטי חיובי רציף. שתי המדינות הצהירו במעמד פתיחת השגרירות כי יתמקדו בהרחבת שיתוף פעולה בתחומי המים, האנרגיה הירוקה והחקלאות. זמביה מקדמת תהליכים של החדרת טכנולוגיות מתקדמות בתחומים אלו, ורואה בישראל "שותפה טבעית" לנושא זה.
ביולי 2016 ביקר ראש ממשלת ישראל, בנימין נתניהו, בגינאה, במסגרת ביקור במדינות אפריקה, ונפגש שם עם בכירים מזמביה, טנזניה ודרום סודאן. ב-28 בנובמבר 2016 ביקרו דיפלומטים ממדינות אפריקה וגם מזמביה בכותל המערבי שבירושלים.
באפריל 2018 ביקר בישראל הבישוף סקוט מוואנזה, העומד בראש ארגון תפילה המונה מיליוני אפריקנים שבסיסו בזמביה. הבישוף מתח ביקורת חריפה על ה-BDS והביע תמיכה בהתנחלויות ביהודה ושומרון
במאי 2018 שלחה זמביה נציג מטעמה לטקס העברת שגרירות ארצות הברית בישראל לירושלים.
ביוני 2018 זמביה הייתה אחת מארבע מדינות אפריקאיות בלבד, שהתנגדו להצעת מדינות ערב לחסום את הצעת ארצות הברית לגינוי ארגון החמאס בעניין האירועים בגבול עזה.

שגרירויות

שגרירות ישראל בקניה היא גם שגרירות ישראל בזמביה. זמביה מחזיקה שגרירות בישראל משנת 2015, ברחוב נירים 3 בתל אביב-יפו. קודם לפתיחת שגרירות זמביה בישראל שגרירות זמביה בניירובי שימשה פורמלית כנציגות הדיפלומטית של זמביה בישראל וטופלו בה האינטרסים הישראליים בזמביה.

שיתוף פעולה רפואי

ב-2014 ביקר נשיא זמביה, מייקל סאטה, בישראל, לצורך קבלת טיפול רפואי. ב-2015, לאחר מותו של סאטה, הודה נשיא זמביה אדגר לונגו לישראל על כך שנתנה לסאטה טיפול רפואי חודשים בודדים לפני מותו והצילה את חייו, אף על פי שהוא מת כמה חודשים לאחר מכן.
ישראל העניקה טיפול לתושבי זמביה וכלל אפריקה שמדרום לסהרה במסגרת המלחמה בנגיף האיידס שנפוץ באזור.

יחסי מסחר

בשנת 1997, היחסים בין המדינות התבטאו גם בכך שנלמדו בזמביה תורות לחימה צה"ליות, וסופקו מישראל לצבא זמביה הדרכה צבאית וטכנית ולימוד של מתנדבים זרים. חברה ישראלית זכתה במכרז לפרויקט של ממשלת זמביה להשבחת מטוסי מיג 21, אך הפרויקט הוקפא בשנת 1999 והמעורבות הישראלית בו הופסקה.
בשנת 2014, סך הייצוא מישראל לזמביה עמד על 5.24 מיליון דולר אמריקאי וכלל בעיקר מוצרי טלפוניה ומכוניות. הייצוא מזמביה לישראל באותה השנה עמד על 2.61 מיליון דולר אמריקאי וכלל יהלומים וייצוא זניח של תירס.
בשנת 2018 פורסם כי חברת אלביט מערכות חתמה על חוזה למכירת נשק לזמביה ב-240 מיליון דולר.
מענה קולי

מענה קולי אינטראקטיבי (IVR, Interactive voice response) היא טכנולוגיה המשמשת מערכות טלפוניות, ומאפשרת למשתמש לחייג למספרי טלפון בהם פועלת טכנולוגיה זו ולתקשר באמצעותה עם שרת מחשב באמצעות טונים הנוצרים מלחיצות מקשי טלפון ואף דיבור בקול אנושי. באמצעות מערכות כאלה, יכולים המתקשרים לגשת אל מסד הנתונים, המצוי בשרת המחשב, ולקבל מידע בהתאם לבחירתם, לאחר שמיעת ההנחיות הקוליות של המערכת, תוך ניהול דיאלוג עם הפונה בשפה טבעית, כדי להדריך אותו כיצד להמשיך.
התוכן המצוי במערכות אלה יכול להיות תוכן מוקלט מראש ומועלה לשרת כקובצי אודיו, או תוכן שנוצר באופן דינאמי באמצעות המרת מידע דיגיטלי לקול, באמצעות תוכנה ייעודית המקריאה מידע ממוחשב לקול אנושי. המערכות מסוגלות לנווט בכל תחום שבו ממשק מסוגל לפרק את הפנייה לסדרת שאלות פשוטות.

שימושים

מערכות מענה קולי אינטראקטיבי משמשות קווי מידע קולי, הנקראים גם קווי טלמסר, בו מסופק מידע לפונים בתחומים שונים. מערכות אלה משמשות גם לניתוב שיחות, בחברות מסחריות או גופים גדולים. ישנם גופים המסתייעים במערכות אלה על מנת לחסוך כוח אדם או לאפשר שירות לקוחות, גם אם מוגבל, במשך כל שעות היממה.
ביישומי תקשורת, כגון קווי תמיכת לקוחות, מערכות מענה קולי מתמודדות בדרך כלל היטב עם כמות פניות בקנה מידה גדול. טכנולוגיית מענה קולי מוטמעות גם במערכות רכב בהם לא נעשה שימוש בידיים.
מערכות אלה מסייעות רבות לאוכלוסייה שאין ביכולה לגשת למידע טקסטואלי, כמו עיוורים ולקויי ראייה.
במגזר החרדי, רבים נמנעים מלהשתמש באינטרנט, ולכן גם שם זוכה טכנולוגיה זו לפריחה.

שימושים מודרניים

ההתפתחויות הנוכחית בתחום סובבות סביב מערכות ניווט לווייני, מערכות שמע ומערכות טלפון נייד. הדור החדש של מערכות מענה הקולי מסוגל לנהל ולהציג כל סוג של מדיה דיגיטלית (וידאו, קול ותמונות) וכל סוג של נתונים (קובצי טקסט, XML, ודפי אינטרנט), כולל יכולת הדפדפנים להקריא את תוכני העמודים או לאפשר למשתמשים למלא טפסים ברשת על ידי פקודות קוליות. ההכרה של ארגון התקינה ה-W3C בפלטפורמת ה-VoiceXML נתנה דחיפה חזקה לפיתוח המערכות הללו.

ממשק לדוגמה

דוגמה: 
"הגעת למערכת ניתוב שיחות. אם ידוע לך מספר השלוחה אנא חייג אותה או הקש 0 כדי להגיע למזכירוּת. למכירות, הקש '1', לתמיכה הקש '2'."
(2)
"אנא הקש את קוד הלקוח ובסיומו סולמית."
(1234#)
וולטר זנגה

קריירה

זנגה החל את הקריירה שלו בנוער של אינטר, אך נשלח לשחק מספר שנים בליגות הנמוכות, לפני שחזר לקבוצה ב-1982. שנה לאחר מכן הוא כבר היה השוער הראשון של אינטר, תפקיד אותו מילא במשך אחת עשרה שנים. עם אינטר הוא זכה באליפות ("סקודטו") ב-1988-1989 ופעמיים בגביע אופ"א. הזכייה השנייה בגביע אופ"א הייתה ב-1994, בעונתו האחרונה במועדון.
זנגה היה שוערה הראשון של נבחרת איטליה המארחת במונדיאל 1990. הוא הצטיין בטורניר ואיטליה סיימה אותו במקום השלישי. זנגה שבר באיטליה 90' את שיא הדקות הרצופות של שער נקי במונדיאל, שהחזיק לפניו פיטר שילטון האנגלי. שיאו עומד על 518 דקות, קצת פחות משישה משחקים.
לאחר שעזב את אינטר שיחק זנגה מספר שנים נוספות באיטליה. לאחר מכן עבר לשחק ב-MLS שבארצות הברית. ב-1997 חזר לאיטליה כדי לשחק באופרת סבון, בה כיכבה גם אשתו. ב-1999 שב לשמש מאמן-שחקן ב-MLS, בהתחילו בכך את קריירת האימון שלו.
מאז שימש זנגה מאמן בליגת העל הרומנית, קודם של נאציונל בוקרשט ואחר כך של סטיאווה בוקרשט. לאחר שפוטר מתפקידו בסטיאווה עבר לאמן את הכוכב האדום בלגרד בסרביה, איתה זכה בדאבל.
בעונת 2006-2007 הוא אימן את גזיאנטפספור הטורקית. לאחר תקופה קצרה באיחוד האמירויות, שם אימן את אל-אין המקומית וחזרה לליגה הרומנית (הפעם בדינאמו בוקרשט), קיבל זנגה את ההדמנות לאמן במולדתו. בעונת 2008-2009 הוא אימן את קטאניה והוביל אותה לעונה הטובה בתולדותיה, ללא מאבקי הישרדות. בסיום העונה החליט זנגה להתקדם לקבוצה חזקה יותר ובחר ביריבה השנואה מסיציליה, פאלרמו. פתיחת עונה לא טובה, גרמה לפיטוריו, אך הסגל שבנה הקדים את יובנטוס ורק במחזור הסיום הפסיד לסמפדוריה (של אוהד אינטר אחר, אנטוניו קאסנו) את הכרטיס לליגת האלופות.
למרות שלא הסתיר בעבר את רצונו לאמן את אינטר, ולמרות היותו סמל ענק בעיני האוהדים (שתגובתם למראו של זנגה בחגיגות המאה של המועדון, במרץ 2008, אמרה הכל), חוסר הסבלנות של נשיא פאלרמו ופיטוריו מהמועדון היו בעוכריו כאשר אינטר חיפשו מאמן בסיום עונת הטרבל בקיץ 2010.
רפא בניטז נבחר לתפקיד וזנגה המשיך את עבודתו בסעודיה, בקבוצת א-נסר. לאחר חצי שנה עבר לקבוצת א-נסר מאיחוד האמירויות, בהמשך עבר לאל ג'זירה מאותה הליגה. ביוני 2015 חזר לאיטליה לקבוצת סמפדוריה ופוטר מתפקידו לאחר כמה חודשים. לאחר חודש חזר למזרח התיכון לקבוצת אל שבאב לשלושה חודשים. ביולי 2016 מונה למאמנה של וולברהמפטון וונדררס מהצ'מפיונשיפ, ממנה פוטר לאחר שלושה חודשים. בדצמבר 2017 מונה למאמן קרוטונה.
שירה פליקס

קורות חייה

פליקס נולדה וגדלה ברעננה, הבכורה מבין שלושה ילדים. בוגרת תיכון אוסטרובסקי. שירתה בצה"ל כמפקדת מחלקה של טירוניות וצוערות קצונה בבה"ד 12. את לימודיה לתואר הראשון בפסיכולוגיה ובתקשורת עשתה באוניברסיטת תל אביב.
את דרכה בתקשורת החלה בשנים 1997–1999 ככתבת ברדיו 99, שם שימשה מגישה ועורכת חדשות, בתקופה בה כל תחנת רדיו אזורית הייתה מחויבת להפיק מהדורת חדשות מקומית. בשנים 1999–2001 הייתה כתבת בחברת הכבלים "תבל" והגישה בה את "תחנה מרכזית", מהדורת החדשות המקומיות.
בשנת 2002 עברה ל"חדשות ישראל", החברה שסיפקה חדשות לערוץ 10 לפני שהייתה לו חברת חדשות משל עצמו. ב-2003, עם הקמת חברת החדשות של ערוץ 10, מונתה לכתבת בכנסת, לאחר מכן לכתבת רווחה, כתבת מגזין ומגישת מהדורת החדשות בימי שבת. בין היתר נשלחה ליוסטון לסקר את פרשת התרסקות מעבורת החלל קולומביה.
פליקס ביימה את הסרט "סינדרלה" על מורן אטיאס, שהייתה אז ישראלית אנונימית שהצליחה מאוד באיטליה. ב-2005 נבחרה להגיש את תוכנית הראיונות "הסיפור שלי" - תוכנית יומית שאירחה אנשים עם סיפורי חיים מעניינים. החל משנת 2007 מגישה שירה פליקס את "המקצוענים 10", תוכנית בוקר בערוץ 10, בה היא מראיינת מומחים מתחומים שונים ומהפוליטיקה. כמו כן, היא משמשת מגישה אורחת בתוכנית הרדיו "גומרים הולכים" ברדיו תל אביב.
ב-2011 החלה פליקס להגיש סדרת כתבות ופינה קבועה בשם "איפה הם היום" בתוכניתו של אמנון לוי, "פנים אמיתיות". פליקס חוזרת במסגרת הפינה לסיפורים שהיו במרכז החדשות.
פליקס נשואה לאורי פכטר ולזוג שלושה ילדים.
חוב פנימי

חוב פנימי הוא חלק מהחוב של הממשלה לנושים, חוב פנימי ביחד עם חוב חיצוני מרכיבים את החוב ציבורי שהוא החוב הכולל של הממשלה לנושים. חובות הממשלה נוצרים עקב העדפה למימון חלק מהוצאותיה בצורה של הלוואה, הלוואה זאת יכולה להתקבל במטבע פנימי השייך לאותה המדינה או במט"ח (השייך למדינות אחרות), החלק מהחוב שהתחייבה הממשלה להחזיר במטבע המקומי הוא החוב הפנימי.
כיוון שחוב פנימי נוצר על ידי הלוואות מן האזרחים (דרך קרנות פנסיה או הבורסה) ועתידו שיוחזר לאזרחים, ראוי לאמור כי "כאומה אנו חייבים את החוב לעצמנו" (אבא לרנר), חוב פנימי לא הופך מדינה לעשירה או ענייה יותר, שכן חובה הפנימי של הממשלה שווה תמיד לאגרות החוב הממשלתיות של אזרחיה - הרואים בו נכס, בדיוק באותו אופן תשלום ריבית על החוב הפנימי (הוצאה של הממשלה) היינו תקבול של האזרח המחזיק באג"ח (הכנסה). נקודה נוספת שיש לעמוד עליה היא שחוב פנימי אינו מגדיל או מקטין את יכולת הצריכה של החברה, החוב הפנימי מפנה את ההון לשימוש שונה.
נהוג להקביל בין חוב ציבורי בכלל לחוב בין אישי, ובפרט למצב של חדלות פרעון שעלול אף להוביל לפשיטת רגל, השוואה זאת היא נכונה בעיקרה בהשוואה לחוב חיצוני שכן במצב זה המדינה בעלת החוב חייבת לפרוע אותו במטבע זר, ולכן היא חייבת להשיג אותו ממקור חיצוני (כאחד האדם) על ידי יצוא, העברות הון, או קבלת סיוע. במקרה של חוב פנימי לא ניתן להגיע לחדלות פרעון, וזאת כיוון שלמדינה שמורה הזכות להדפיס כסף אם היא בוחרת בכך (מה שלא יכול לעשות חייב בחוב בין אישי), יש לציין שמצב של הדפסת כסף רב מידי יכול אף הוא להוביל לרעות אחרות, והעיקרית שבהן היא ירידת ערך הכסף (אינפלציה).

חוב פנימי בישראל

נכון לשנת 2014 85% מחובה של ישראל הוא פנימי.
הר פרס

תצפיות מההר

מראש התל תצפית אל נחל רוקד ואל תילי הגעש של הגולן ושל החורן. מכאן נראה הר הדרוזים וא-סווידא - בירתו, העיר אירביד בגלעד ובארץ ישראל עד הר הכרמל והר עיבל בשומרון.] בצפון ניכר הר החרמון.

תיאורו של לורנס אוליפנט על התצפית מההר מובא בספרו של נחום סוקולוב "ארץ חמדה" : 
בקרן מזרחית ודרומית-מזרחית ישתרעו עמקי ארץ הבשן, בהם צומחים חיטה וכל פרי תבואה וגבולם גבעות הבשן ודזיעבעל (ג'בל הר) דרוז, מקום מושב הדרוזים.  המביט לפאת צפון יראה את הארץ במראותיה השונות, ירקרק עשב ושחרות הבזלת (בזלת, בשנית) וגבול הצפון הרי החרמון, וגבול מערבי - הרי הייש הוולקניים (השם הייש שרד בכמה כפרים קטנים וגבעות בצפון הגולן). אכן המקום נכבד בעל המקומות האלה, המצוין בסגולותיו הטובות, ישתרע בקרן דרומית מערבית. (זהו) הככר המשתרעת בין פיק  לבין הירמיק, מפאת מערבה לימא של טבריא. כבר החוקר מערילל (סלה מריל)חיווה  דעתו כי אדמתו פוריה והוא מוכשר לזריעת חיטים יותר מכל שאר המקומות בסוריא.
— מצוטט על ידי צבי אילן

גאוגרפיה

הר פרס גבוה בכ-200 מטרים מסביבתו. בשלוחה של הר פרס, הנמשכת לצפון מערב, נראה לוע געש שני, מוארך. שיאה של שלוחה זו הוא 863 מטר, והדרך לפסגה עוברת באוכף בינה לבין הר פרס הגבוה. הר פרס הוא החוליה הראשונה בשרשרת תילי הגעש הנמשכת עד צפון הגולן.
מספטמבר 1974 פועלות בהר מחצבות של קיבוץ מרום גולן לחציבה ולגריסה של סקוריה. התוצרת משמשת לבידוד חום לבנייה מתועשת, לבלוקים, כתשתית למבנים, כחומר מצע לכבישים ולגינות נוי. חלק גדול מההר הוסר בחציבה ותוצאותיה נראית בבירור.
יהודה דב זינגר

הרב יהודה דב זינגר (י' באלול תרס"ז -י"ט בשבט תשל"א) היה רב חרדי, מראשי הקהילה החרדית בבודפשט לפני השואה, רבן של קהילת וויצן בהונגריה בשנות ה-40 של המאה-20 ומושב בית מאיר וגבעת שמואל.

ביוגרפיה

נולד בבודפשט שבהונגריה לרב יעקב יוסף וליטל, בתו של הרב משה שמעון הלוי, שהיה מרבני רומניה. אמו נפטרה בגיל צעיר והוא גדל אצל סבו.
נישא לחנה, בתו של הרב מרדכי קוהן, שהיה השו"ב והמוהל של הקהילה היהודית בבודפשט. לאחר נישואיו התגורר בבודפשט, שם ניהל את התלמוד תורה המרכזי של הקהילה "תורת אמת" ובהמשך מונה לכהן כרב בית הכנסת ביקור חולים בעיר. לאחר מכן עבר להתגורר בעיירה וייצן שבהונגריה שם כיהן בהמשך כרב הקהילה החרדית. במסגרת תפקידו היה מרבה לבקר לאסירים יהודים שהיו כלואים בבית הכלא שהיה בסמיכות לעיירה ודואג לצורכיהם.
עלה ארצה ב-1950 וזמן קצר לאחר מכן התמנה לרב המושב בית מאיר הסמוך לירושלים.
בשנת ה'תשי"ג (1953) נבחר לכהן כרבה של גבעת שמואל, בתפקיד זה כיהן עד לפטירתו במשך 18 שנים.
נפטר בי"ט בשבט תשל"א ונקבר בהר הזיתים בירושלים. לאחר פטירתו מונה בנו הרב יעקב יוסף זינגר לרבה של גבעת שמואל.
כולל אברכים "זיו התורה" הוקם על שמו בגבעת שמואל.
דגל האי נבאסה

דגל האי נבאסה הוא דגל בלתי-רשמי שעוצב עבור טקס זיכרון למלחמת העולם השנייה והונף לראשונה במהלך הטקס באתר הזיכרון ע"ש אוניית הצי האמריקאי "אריזונה" שבפרל הארבור, הוואי, ב-7 בדצמבר 2001. הדגל הוא בשני צבעים, כחול ולבן, עם צדודית של האי (וסימן ההיכר שלו, מגדלור, בגודל מוגדל), על-גבי החלק הלבן.
הן ארצות הברית והן האיטי תובעות בעלות על האי הבלתי מיושב. על כן, קיימת מחלוקת לגבי הדגל הרשמי המונף על האי - בין שהוא דגל האיטי או דגל ארצות הברית.
ענן נקודות

ענן נקודות (באנגלית, Point Cloud) הוא מערך של נקודות במערכת קואורדינטות מסוימת. 
במערכת קואורדינטות תלת ממדית, נקודות אלה מסומנות בדרך כלל ב- X, Y ו- Z, ולעיתים קרובות הן נועדו לייצג משטחים חיצוניים של אובייקט. הסריקות יכולות להיות של אלמנטים קטנים ועד תאי שטח של כמה קילומטרים. 
ענן נקודות יכול להיווצר כתוצר של סורקי 3D. מכשירים אלה מודדים מספר גדול של נקודות על שטח הפנים של האובייקט, ולעיתים קרובות מפיקים קובץ נתונים המכיל את ענן הנקודות. 
ענני נקודות, המהווים פלט של סריקות תלת מימד, משמשים למטרות רבות, כולל יצירת מודלים של CAD (תכנון בעזרת מחשב) לצורך ייצור חלקים, מטרולוגיה / בקרת איכות, ומגוון יישומים של ויזואליזציה, אנימציה, רינדור והתאמה אישית המונית. 

המרת ענני נקודות

בעוד אפשרי לבצע רינדור גרפיקת תלת מימד ובדיקה ישירות בענן הנקודות, , בדרך כלל לא אפשרי להשתמש בענן הנקודות באופן ישיר ברוב אפליקציות התלת מימד, ולכן יש להמיר אותם לפני כן למודלים של מפת פוליגונים (polygon mesh) או למפת משולשים (triangle mesh), או למודלים של משטחי NURBS או CAD, באמצעות תהליך המכונה באופן כללי כ"בנייה מחדש" של משטחים.
ישנן שיטות רבות להמרת ענן נקודות למשטח ב-3D . גישות מסוימות, כגון דלאוני טריאנגולציה, צורות אלפא (alpha shapes), ו- ball pivoting, מייצרות רשת של משולשים על הקודקודים הקיימים של ענן הנקודות. גישות אחרות ממירות את ענן הנקודות לשדה מרחקים וולומטרי (volumetric distance field) ובונה מחדש את המשטח באמצעות אלגוריתם marching cubes.
יישום אחד של ענני נקודות הוא מטרולוגיה תעשייתית או בדיקה באמצעות טומוגרפיה תעשייתית ממוחשבת. ניתן להשוות את ענן הנקודות של חלק מיוצר למודל ה- CAD שלו, או אפילו לענן נקודות אחר, כדי לזהות הבדלים. את ההבדלים הללו ניתן להציג כמפת צבעים המעניקה חיווי חזותי של ההבדל בין החלק המיוצר לבין מודל ה- CAD. ניתן לחלץ מענן הנקודות גם ממדים גאומטריים ועמידות. 
ענני נקודות יכולים לשמש גם כדי לייצג נתוני נפח, המשמשים לדוגמה עבור הדמיה רפואית, כגון MRI ו- CT בהם משתמשים באלגוריתם Marching Cube. באמצעות ענן הנקודות ניתן לבצע ריבוי דגימות ודחיסת נתונים.
במערכות מידע גאוגרפיות, ענני נקודות הם משאב ליצירת מודל גבהים דיגיטלי של אזור גאוגרפי.  הם משמשים גם ליצירת מודלים בתלת מימד של סביבות עירוניות.

הצגת ענני נקודות גדולים באפליקציות וברשת

כאשר נסרקים מרחבים או אובייקטים גדולים נוצר ענן נקודות עצום שיכול להגיע למיליארדי נקודות, שאותו לא ניתן לאחסן או לעבד באמצעות הזיכרון וכוח המחשוב של מכשיר טלפון חכם ולעיתים אף מחשב מחשב רגיל. לכן נדרשת שיטה עיבוד חסכונית בזיכרון שתאפשר שליפה והצגה של ענני הנקודות. Potree היא ספרייה שפותחה במיוחד כדי להציג ענני נקודות גדולים בסביבות Web ללא צורך בעוצמת מחשוב גבוהה. Potree מאפשרת להציג למשתמש, בכל רגע נתון, רק את המידע הרלוונטי עבורו, ובכך היא מצמצמת את כמות הנקודות שיש לעבד. הספרייה מבוססת קוד פתוח ו- WebGL והיא נתמכת בעיקר על ידי חברת Rapidlasso. באמצעות הספרייה ניתן גם לשלב בין ענני נקודות או להוסיף שכבות מידע על גבי מודל התלת מימד.
טנק חילוץ M-88

תפקידו של ה-M88

תפקידו העיקרי של טנק החילוץ M-88 הוא לתקן או להחליף חלקים פגועים בכלי רכב צבאיים (בעיקר רכב קרבי משוריין) בזמן שהם מותקפים. בנוסף, ה-M88 משמש לחלץ כלי רכב תקועים (למשל רכב אשר הופל לאדמה בוצית ואיבד יכולת לנוע). ל-M88 יש מנוף עם כננת המאפשר החלפת חלקים פגומים ברק"מ (בעיקר החלפת המנוע). המנוף מרים את החלק הפגום ומוריד במקומו חלק חילוף תקין. ל-M88 יש גם כננת לגרירת רכבים תקועים. ל-M88 מחובר APU ("יחידת כוח עזר") המאפשר לו להעביר כוח הידראולי וכוח חשמלי לרכבים אחרים.
במלחמת עיראק השתמש צבא ארצות הברית במנוף ובכננת של ה-M88 למשימות בנייה והנדסה קרבית, בעיקר הצבת חומות המורכבים ממקטעי בטון מודולריים.
בצה"ל, ה-M88 משרת לצד דחפורי D9 משוריינים המסייעים בחילוצים. רוב תפקידי הגרירה הועברו לדחפור, שמשמש גם לחילוץ כלי רכב שהתהפכו. ב-2008 הוסבו מספר דחפורי D9L לחילוץ אחרי שהמעקר האחורי שלהם הוחלף בכננת חילוץ. בעקבות התגברות איום הנ"ט בלבנון ורצועת עזה מוגנו חלק מטנקי ה-M88 במיגון כלוב.
רות גורדון

ביוגרפיה

גורדון נולדה בעיר קווינסי שבמסצ'וסטס, הייתה בתם היחידה של אני טמפליי וקלינטון ג'ונס. 
נכנסה לתחום המשחק לאחר שנרשמה בגיל 18 לאקדמיה האמריקאית לאומנויות דרמה.

קריירת משחק

גורדון החלה את דרכה כשחקנית בפרסומות ובסרט שקט.
גורדון התפרסמה בפעם הראשונה בשנת 1940 בדרמות "אייב לינקולן באילינוי" בתפקיד הגברת הראשונה מרי טוד לינקולן ו"כדור הקסם של ד"ר ארליך" בתפקיד הדוויג אשתו של הפיזיקאי הגרמני פאול ארליך (אדוארד ג'י רובינסון).
לאחר מכן השתתפה בסרטי המלחמה "אקשן בצפון אטלנטי" בתפקיד שרה אשתו של קצין צי הים סטיב ג'רביס ו"קצה האפלה".
בשנת 1956 הייתה גורדון מועמדת כשחקנית תיאטרון לפרס טוני על הופעתה כגברת דולי לוי במחזה "The Matchmaker".
גורדון זכתה בשנת 1965 ב פרס גלובוס הזהב לשחקנית המשנה הטובה ביותר על הופעתה בדרמה "דייזי" בתפקיד אמה הדומיננטית של הנערה דייזי קלובר (נטלי ווד).
על הופעתה זו הייתה גורדון מועמדת גם לפרס אוסקר לשחקנית המשנה הטובה ביותר אך הפסידה אותו לשלי וינטרס.
כשלוש שנים לאחר מכן זכתה גורדון בת ה-72 בפרס האוסקר לתפקיד משנה ובפרס גלובוס הזהב על תפקידה בתור הקשישה התימהונית מיני קאסטבט בסרט האימה של רומן פולנסקי "תינוקה של רוזמרי".
ב-1971 הייתה גורדון מועמדת בפעם השלישית לפרס גלובוס הזהב, לתפקיד הטוב ביותר לשחקנית קומית/מוזיקלית על הופעתה בקומדיה השחורה של האל אשבי "הרולד ומוד" בה שיחקה בתפקיד הקשישה בעלת הנפש החופשייה מריג'ו מוד צ'ארדין. 
ב-1978 השתתפה בקומדיית ההרפתקאות "מחפש צרות" בכיכובו של קלינט איסטווד בתפקיד אמו של אורוויל בוגס עליו חזרה גם בשנת 1980 בסרט ההמשך "צרות בצרורות".
בשנת 1979 זכתה גורדון בפרס אמי על הופעתה בסיטקום "טקסי" לצידו של ג'אד הירש.
את הופעותייה האחרונות עשתה גורדון בפנטזיה "מקסי" בתפקיד גברת לווין ובסרטו טוני ביל "שומר הראש שלי".

תסריטאות

במקביל לקריירת המשחק הפורייה שלה עסקה גורדון בהצלחה יתרה גם בכתיבת תסריטים.
גורדון הועמדה שלוש פעמים לפרס אוסקר לתסריט המקורי הטוב ביותר ביחד עם בן זוגה התסריטאי המצליח גארסון קאנין על התסריטים שכתבו ביחד לסרטיו של ג'ורג' קיוקור "חיים כפולים", "צלע האדם" ו"פאט ומייק".
בנוסף כתבה לבדה את התסריט לסרטו של קיוקור "השחקנית".

חיים אישיים

גורדון התחתנה בשנת 1918 עם השחקן ג'ורג' קלי לו נשארה נשואה במשך 9 שנים עד למותו.
בשנת 1942 נישאה בפעם השנייה בחייה, לשותפה לעבודה בכתיבת תסריטייה גארסון קאנין, הזוג נשאר נשוי עד למותה של גורדון.
לגורדון נולד ילד אחד מחוץ לנישואים ממערכת יחסים קצרה שניהלה עם התסריטאי ג'ד האריס.

מוות

גורדון נפטרה ב-28 באוגוסט 1985 בעיירה אדרגטאון, מסצ'וסטס בגיל 88 משבץ.